**Anexa 1**

**PROGRAMUL NAȚIONAL INTEGRAT PENTRU PROTECȚIA VICTIMELOR VIOLENȚEI DOMESTICE**

**Secțiunea 1 - Rolul PNIPVVD**

**Art.1** (1) Programul național integrat pentru protecția victimelor violenței domestice, denumit în continuare PNIPVVD, reglementează asigurarea protecției și a măsurilor de sprijin în vederea integrării/reintegrării socio-profesionale pentru victimele violenței domestice care se află în situație de risc ca urmare a unor fapte de violență domestică care au fost înregistrate în mod repetat, deși au beneficiat anterior de aplicarea unor diferite măsuri de protecție prevăzute de lege.

(2) Obiectul PNIPVVD îl constituie stabilirea cadrului instituțional și procedural de coordonare necesar pentru realizarea măsurilor integrate de protecție și de sprijin în vederea integrării/reintegrării socio-profesionale a victimelor violenței domestice și asigurării transferului acestora către o viață independentă, prin intermediul rețelei naționale inovative integrate de locuințe protejate destinate victimelor violenței domestice și conectarea la alte servicii complementare de sprijin existente, potrivit nevoilor specifice ale victimelor.

**Art. 2** În sensul prezentei hotărâri termenii și expresiile de mai jos au următorul înțeles:

1. *programul național integrat de protecție a victimelor violenței domestice*, denumit în continuare PNIPVVD, reprezintă totalitatea măsurilor de evaluare, orientare și de furnizare a măsurilor integrate de protecție și sprijin pentru victimele violenței domestice, acordate în parteneriat, potrivit legii, de către autoritățile administrației publice centrale și locale cu responsabilități în domeniu sau, după caz, de către furnizorii privați de servicii sociale, în scopul asigurării protecției vieții, sănătății, integrității fizice şi psihice și a măsurilor de sprijin în vederea integrării/reintegrării socio-profesionale a victimelor violenței domestice și asigurării transferului acestora către o viață independentă, în condițiile prevăzute de prezenta hotărâre;
2. *rețeaua națională inovativă integrată de locuințe protejate* reprezintă totalitatea locuințelor protejate, servicii sociale destinate victimelor violenței domestice, organizate la nivel local/județean de către furnizorii publici de servicii sociale, prin grija autorităților administrației locale cu responsabilități în domeniu sau, după caz, de către furnizorii privați de servicii sociale.
3. *locuința protejată destinată victimelor violenței domestice* reprezintă serviciul social cu cazare pe durată determinată de timp de până la 1 an calendaristic, cu posibilitate de prelungire în situații motivate, care asigură servicii integrate pentru victimele beneficiare ale PNIPVVD în vederea depășirii situației de risc și vulnerabilitate și în scopul facilitării integrării/reintegrării socio-profesionale pentru victimele violenței domestice și asigurării transferului la o viață independentă;
4. *victima violenței domestice beneficiară a PNIPVVD* este persoana fizică care este supusă uneia sau mai multor forme de violență prevăzute la art. 4 din Legea nr. 217/2003 privind prevenirea și combaterea violenței domestice, republicată, inclusiv copiii victime sau martori la aceste forme de violență, numai împreună cu victima adultă și care întrunește condițiile de risc și vulnerabilitate necesare pentru a beneficia de măsurile de protecție și de sprijin din cadrul PNIPVVD;
5. *situația de risc* este situația în care se află victima violenței domestice așa cum aceasta este definită în sensul prevăzut la lit. d), a cărei viață, sănătate, integritate fizică şi/sau psihică este amenințată ca urmare a unor fapte de violență domestică repetate, deși a beneficiat anterior de aplicarea unor diferite măsuri de protecție prevăzute de lege și care se află în situație de dependență economică față de agresor sau în imposibilitatea de a se întreține;
6. *serviciile complementare* reprezintă serviciile de sprijin care funcționează la nivel județean și care asigură furnizarea de servicii specializate în complementaritate cu locuințele protejate, din perspectiva nevoilor specifice victimelor violenței domestice, prin intermediul grupurilor de suport și/sau cabinetelor de orientare vocațională sau, după caz, serviciilor publice de ocupare sau a oricăror altor tipuri de servicii specifice existente la nivel local/județean;
7. *prin autorități ale administrației publice centrale* se înțelege: Ministerul Muncii și Protecției Sociale/Agenția Națională pentru Egalitatea de Șanse între Femei și Bărbați, Autoritatea Națională pentru Drepturile Persoanelor cu Dizabilități, Copii și Adopții, Agenția Națională pentru Ocuparea Forței de Muncă, Ministerul Afacerilor Interne/Inspectoratul General al Poliției Române, Ministerul Sănătății, Ministerul Dezvoltării, Lucrărilor Publice și Administrației, Ministerul Educației, Ministerul Justiției.
8. *prin autorități ale administrației publice locale* se înțelege: consilii județene/consiliile locale ale sectoarelor Municipiului București prin direcțiile generale de asistență socială și protecție a drepturilor copilului și consiliile locale ale municipiilor, orașelor, comunelor prin direcțiile de asistență socială de la nivelul municipiilor și orașelor sau, după caz, prin serviciile publice de asistență socială de la nivelul celorlalte unități administrativ teritoriale, organizate potrivit legii.
9. *prin organizații neguvernamentale* se înțelege totalitatea asociațiilor și fundațiilor care sunt constituite și funcționează potrivit legii și care desfășoară activități specifice în domeniul prevenirii și combaterii violenței domestice, violenței împotriva femeilor și promovării egalității de șanse și de tratament între femei și bărbați;
10. *condițiile de risc și vulnerabilitate* reprezintă totalitatea elementelor specifice unei situații de violență domestică stabilite prin prezenta hotărâre și care stau la baza evaluării cazului respectiv în vederea furnizării măsurilor de protecție și de sprijin necesare și adecvate pentru victimele violenței domestice în cadrul PNIPVVD;
11. *acordul de dublă confidențialitate* reprezintă actul juridic încheiat între autoritățile administrației publice locale care au calitatea de furnizori publici de servicii sociale sau, după caz, furnizorii privați de servicii sociale şi victima violenței domestice care are calitatea de beneficiar al PNIPVVD, privind condițiile care trebuie respectate de către cele două părți în legătură cu utilizarea datelor personale, utilizarea datelor privind adresa locuinței protejate și a celorlalte servicii sociale, organizarea și funcționarea serviciilor sociale, menținerea caracterului confidențial față de terți privind toate măsurile de sprijin adecvate de care victima beneficiază, drepturile și obligațiile acesteia, precum şi situațiile în care furnizarea serviciilor sociale încetează;

**Art. 3** (1) Crearea și derularea PNIPVVD, precum și crearea și organizarea rețelei naționale inovative integrate de locuințe protejate destinate victimelor violenței domestice se realizează în coordonarea metodologică a Agenției Naționale pentru Egalitatea de Șanse între Femei și Bărbați, care se desemnează ca *Punct național de coordonare.*

(2) În calitate de Punct național de coordonare a PNIPVVD, Agenția Națională pentru Egalitatea de Șanse între Femei și Bărbați are următoarele atribuții:

1. asigură înființarea și coordonarea activității Comitetului național de coordonare, sprijin și monitorizare din care fac parte autoritățile administrației publice centrale cu responsabilități în domeniu, organizații profesionale, organizații sindicale și patronale, structuri asociative ale administrației publice locale definite potrivit art. 86 alin. (1) din OUG nr. 57/2019 privind Codul administrativ și organizații neguvernamentale;
2. coordonează din punct de vedere metodologic derularea PNIPVVD, precum și organizarea și funcționarea rețelei naționale inovative integrate de locuințe protejate destinate victimelor violenței domestice;
3. asigură suport, îndrumare și coordonare metodologică autorităților administrației publice locale, care au calitatea de furnizori publici de servicii sociale sau, după caz, celor care au calitatea de furnizori privați de servicii sociale, prin intermediul cărora se înființează și funcționează locuințele protejate destinate victimelor violenței domestice și pot fi furnizate servicii complementare de sprijin de tipul grupuri de suport si consiliere vocațională;
4. asigură resursele financiare necesare creării și funcționării rețelei inovative de locuințe protejate destinate victimelor violenței domestice și a serviciilor complementare de tipul grupurilor de suport și cabinetelor de consiliere vocațională, pentru partenerii din rândul autorităților administrației publice locale, conform Acordului de parteneriat încheiat în cadrul proiectului, pe durata implementării proiectului POCU/465/4/4/128038 - “Venus - Împreună pentru o viața în siguranță!”, respectiv, până la data de 04.03.2023 și, ulterior, monitorizează asigurarea sustenabilității serviciilor înființate la nivelul autorităților administrației publice locale, pe o perioadă de 3 ani de la momentul finalizării proiectului;
5. asigură îndrumarea și consilierea furnizorilor publici și privați de servicii sociale privind aplicarea standardelor minime de calitate pentru locuințele protejate destinate victimelor violenței domestice;
6. sprijină furnizorii publici și privați în procesul de licențiere și asigură licențierea locuințelor protejate destinate victimelor violenței domestice;
7. monitorizează activitățile desfășurate de către furnizorii publici și privați la nivelul rețelei naționale inovative integrate de locuințe protejate destinate victimelor violenței domestice și a PNIPVVD;
8. centralizează datele și informațiile primite de la autoritățile administrației publice locale sau, după caz, de la furnizorii privați de servicii sociale, privind victimele violenței domestice care beneficiază de includerea în PNIPVVD și admiterea în locuințele protejate din cadrul rețelei naționale inovative integrate de locuințe protejate destinate victimelor violenței domestice;
9. asigură confidențialitatea deplină a informațiilor şi datelor gestionate, conform legislației în vigoare.

(3) Autoritățile administrației publice locale, ca furnizori publici de servicii sociale care asigură implementarea PNIPVVD prin furnizarea serviciilor sociale în cadrul locuințelor protejate și a altor servicii complementare, au următoarele atribuții :

1. asigură finanțarea locuințelor protejate și a serviciilor complementare pentru prevenirea şi combaterea violenței domestice din sumele alocate cu această destinație din fonduri externe nerambursabile pe perioada de implementare a proiectului POCU/465/4/4/128038 - “Venus - Împreună pentru o viața în siguranță!” și, ulterior, din bugetele locale sau, după caz, în parteneriat public sau public-privat, pentru perioada de sustenabilitate de după momentul finalizării proiectului și pentru viitor.
2. identifică victimele violenței domestice care necesită includerea în PNIPVVD şi admiterea în cadrul locuințelor protejate;
3. primesc solicitările de includere în PNIPVVD şi admitere în cadrul locuințelor protejate;
4. realizează evaluarea situației de risc și vulnerabilitate a victimelor violenței domestice;
5. în funcție de particularitățile fiecărui caz, realizează planul de intervenție pentru fiecare victimă a violenței domestice inclusă în PNIPVVD și admisă într-o locuință protejată care cuprinde măsurile concrete de protecție şi de sprijin adecvate în vederea orientării vocaționale și integrării/reintegrării socio-profesionale a victimelor violenței domestice;
6. asigură furnizarea măsurilor de protecție și de sprijin adecvate în vederea orientării vocaționale și integrării/reintegrării socio-profesionale a victimelor violenței domestice sau, după caz, orientarea către alte servicii complementare adecvate nevoilor victimelor violenței domestice;
7. desemnează un responsabil de servicii sociale care asigură coordonarea în plan local a furnizării serviciilor sociale prin intermediul locuinței protejate și a serviciilor complementare;
8. colectează, centralizează și transmit către ANES date și informații privind monitorizarea măsurilor de protecție și sprijin în vederea orientării vocaționale și integrării/reintegrării socio-profesionale de care beneficiază victimele violenței domestice incluse în PNIPVVD și admise într-o locuință protejată;
9. asigură confidențialitatea deplină a informațiilor şi datelor gestionate;

(4) Furnizorii privați de servicii sociale care sprijină implementarea PNIPVVD prin furnizarea serviciilor sociale în cadrul locuințelor protejate, precum și conectarea cu alte servicii complementare, au următoarele atribuții :

a) asigură finanțarea și funcționarea locuințelor protejate, precum și conectarea la serviciile complementare pentru prevenirea şi combaterea violenței domestice din bugetul propriu sau, după caz, în parteneriat public-privat, pe baza standardului de cost stabilit pentru locuințele protejate destinate persoanelor victime ale violenței domestice, potrivit prevederilor Anexei 5, lit. A, pct. 3, din cuprinsul HG nr. 426/2020 privind aprobarea standardelor de cost pentru serviciile sociale;

b) identifică victimele violenței domestice care necesită includerea în PNIPVVD şi admiterea în cadrul locuințelor protejate;

c) primesc solicitările de includere în PNIPVVD şi admitere în cadrul locuințelor protejate;

d) realizează evaluarea situației de risc și vulnerabilitate a victimelor violenței domestice;

e) în funcție de particularitățile fiecărui caz, realizează planul de intervenție pentru fiecare victimă a violenței domestice inclusă în PNIPVVD și admisă într-o locuință protejată care cuprinde măsurile concrete de protecție şi de sprijin adecvate în vederea orientării vocaționale și integrării/reintegrării socio-profesionale a victimelor violenței domestice;

f) asigură furnizarea măsurilor de protecție și de sprijin adecvate în vederea orientării vocaționale și integrării/reintegrării socio-profesionale a victimelor violenței domestice sau, după caz, orientarea către alte servicii complementare adecvate nevoilor victimelor violenței domestice;

h) colectează, centralizează și transmit către ANES date și informații privind situația măsurilor de protecție și sprijin în vederea orientării vocaționale și integrării/reintegrării socio-profesionale de care beneficiază victimele violenței domestice incluse în PNIPVVD și admise într-o locuință protejată;

i) asigură confidențialitatea deplină a informațiilor şi datelor gestionate;

(5) Toate entitățile cu atribuții în crearea, implementarea și derularea PNIPVVD au obligația respectării dispozițiilor Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE în raport de calitatea fiecăreia, respectiv de operatori de date cu caracter personal, operatori asociați sau împuterniciți ai operatorilor.

**Secțiunea 2- Mecanismul de coordonare**

**ART. 4** (1) În sprijinul implementării PNIPVVD și coordonării rețelei naționale inovative integrate de locuințe protejate destinate victimelor violenței domestice, se constituie Comitetul național de coordonare, sprijin și monitorizare care are în componență reprezentanți ai următoarelor instituții:

a) Ministerul Muncii și Protecției Sociale/Agenția Națională pentru Egalitatea de Șanse între Femei și Bărbați;

b) Autoritatea Națională pentru Drepturile Persoanelor cu Dizabilități, Copii și Adopții;

c) Agenția Națională pentru Ocuparea Forței de Muncă;

d) Ministerul Afacerilor Interne/ Inspectoratul General al Poliției Române;

e) Ministerul Sănătății;

f) Ministerul Dezvoltării, Lucrărilor Publice și Administrației;

g) Ministerul Educației;

h) Ministerul Justiției;

i) Colegiul Psihologilor din România;

j) Colegiul Național al Asistenților Sociali din România,

k) reprezentanți ai organizațiilor sindicale și patronale;

l) structuri asociative ale administrației publice locale, definite potrivit art. 86 alin. (1) din OUG nr. 57/2019 privind Codul administrativ;

m) reprezentanți ai organizațiilor neguvernamentale.

(2) Secretarul de stat al Agenției Naționale pentru Egalitatea de Șanse între Femei și Bărbați îndeplinește rolul de președinte al Comitetul național de coordonare, sprijin și monitorizare a PNIPVVD și a rețelei naționale inovative integrate de locuințe protejate destinate victimelor violenței domestice.

(3) În scopul constituirii Comitetului național de coordonare, sprijin și monitorizare, instituțiile, structurile asociative și organizațiile enumerate la alin. (1) vor desemna un membru titular și un membru supleant.

(4) Componența nominală și regulamentul de organizare și funcționare al Comitetului se aprobă prin decizie a secretarului de stat al ANES.

(5) Comitetul național de coordonare, sprijin și monitorizare se întrunește semestrial sau, după caz, ori de câte ori este necesar, la convocarea președintelui.

(6) Președinții și vicepreşedinții comisiiIor judeţene pentru egalitate de şanse (COJES) asigură sprijin și asistență Comitetului, ori de câte ori este necesar, la solicitarea președintelui acestuia.

(7) La lucrările Comitetului pot participa, la invitația președintelui, reprezentanți ai autorităților sau instituțiilor publice, altele decât cele prevăzute la alin. (1), cu experiență relevantă în domeniul prevenirii și combaterii violenței domestice și respectării drepturilor omului, experți în domeniile de competență ale ANES cu recunoaștere la nivel național şi internațional, precum și specialiști din mediul academic.

**Secțiunea 3 - Implementarea PNIPVVD**

**Art. 5** (1) Scopul programului național integrat pentru protecția victimelor violenței domestice constă în adoptarea unor soluții integrate specifice, în măsură să răspundă interesului social general de ocrotirea prin lege a relațiilor sociale și a principiilor de sănătate publică, care să asigure condițiile necesare restabilirii unei vieți normale și independente, prin asigurarea protecției victimelor violenței domestice împotriva efectelor negative și repetate produse de violența domestică, și furnizarea sprijinului necesar în vederea integrării/reintegrării socio-profesionale și facilitării transferului la o viață independentă a acestora.

(2) PNIPVVD se derulează, după caz, pe bază de parteneriat între autoritățile administrației publice centrale locale și/sau furnizorii privați de servicii sociale, în vederea furnizării de servicii sociale destinate victimelor violenței domestice de tipul:

1. locuințe protejate;
2. grupuri de suport;
3. cabinete de orientare vocațională;
4. orice alte tipuri de servicii specifice existente la nivel local/județean și recomandate în urma evaluării situației victimei violenței domestice și cuprinse în planul de intervenție.

(3) Crearea, organizarea și funcționarea serviciilor sociale prevăzute la alin. (2) lit. a), b) și c) și derularea PNIPVVD se realizează la nivel local/județean, în principal, prin intermediul autorităților administrației publice locale/furnizori publici de servicii sociale, care asigură funcționarea integrată și coordonarea locală a acestora.

(4) Crearea, organizarea și funcționarea serviciilor sociale prevăzute la alin. (2) lit. a) se realizează la nivel local/județean și prin intermediul furnizorilor privați de servicii sociale, care asigură funcționarea integrată și coordonarea acestora.

(5) Includerea în PNIPVVD și admiterea într-o locuință protejată din cadrul rețelei naționale inovative integrate de locuințe protejate, se realizează de către serviciul public de asistență socială/direcția de asistență socială/direcția generală de asistență socială și protecția copilului/furnizorul privat de servicii sociale, pe o durată de timp de până la 1 an, cu posibilitate de prelungire în situații motivate și cuprinde următoarele etape:

1. identificarea victimelor violenței domestice;
2. evaluarea detaliată și multidisciplinară a situației victimelor violenței domestice în funcție de criteriile de risc și vulnerabilitate;
3. identificarea nevoilor privind asigurarea protecției vieții, sănătății, integrității fizice şi psihice și a măsurilor de sprijin necesare și adecvate în vederea orientării și integrării/reintegrării socio-profesionale pentru victimele violenței domestice, precum şi a altor intervenții necesare pentru restabilirea unei vieți normale și facilitarea transferului la o viață independentă;

d) furnizarea serviciilor şi a măsurilor de sprijin necesare și adecvate și orientarea către alte tipuri de servicii, după caz: grup de suport, consiliere vocațională, consiliere psihologică, consiliere juridică, asistență juridică, servicii de formare profesională, servicii de acompaniere socio-profesională în vederea inserției/reinserției socio-profesionale în scopul facilitării tranziției la o viață independentă, sprijinirea accesului la servicii de îngrijire, educare și reabilitare a copiilor;

e) monitorizarea și reevaluarea periodică a progreselor înregistrate, a deciziilor şi a intervențiilor specializate;

f) pregătirea și facilitarea transferului către o viață independentă prin activități de îndrumare, consiliere și sprijin în scopul identificării unui loc de muncă stabil, asigurării unei surse personale de venit, identificării unei locuințe și asumării unei vieții independente;

g) monitorizarea modului de adaptare la viața independentă, pe o perioada de până la 6 luni şi închiderea cazului.

h) monitorizarea copilului victimă/martor a violenței domestice cu respectarea prevederilor HG nr. 49/2011 pentru aprobarea Metodologiei-cadru privind prevenirea şi intervenția în echipă multidisciplinară şi în reţea în situațiile de violență asupra copilului şi de violenţă domestică şi a Metodologiei de intervenție multidisciplinară şi interinstituțională privind copiii exploatați şi aflaţi în situaţii de risc de exploatare prin muncă, copiii victime ale traficului de persoane, precum şi copiii români migranţi victime ale altor forme de violenţă pe teritoriul altor state, în colaborare cu managerul de caz/responsabilul de caz al copilului din cadrul DGASPC.

**Art.** **6** (1) Includerea în PNIPVVD și admiterea într-o locuință protejată se poate realiza în situația în care sunt întrunite cumulativ cel puțin una dintre *condițiile de risc* prevăzute la alin. (2) și cel puțin una dintre *condițiile de vulnerabilitate* prevăzute la alin. (3)**.**

(2) *Condițiile de risc* pentru victima violenței domestice sunt următoarele:

a) este/a fost, în mod repetat, afectată de fapte de violență domestică ale căror efecte nu au fost încă eliminate;

b) victima a fost afectată de una sau mai multe forme de violență domestică, așa cum sunt definite acestea în cuprinsul art. 4 din Legea nr. 217/2003 pentru prevenirea şi combaterea violenței domestice, republicată;

c) victima este afectată de violență domestică în orice tip de relație familială, socială/partenerială, de rudenie/afinitate, în conformitate cu prevederile art. 5 din Legea nr. 217/2003, republicată. În acest sens, calitatea de victimă a violenței domestice nu se va raporta numai la relația soț-soție, partener-parteneră, ci va cuprinde o sferă foarte largă de relații sociale conform prevederilor legale enunțate (ex.: soț-soție, concubină-concubin, mamă–fiu/fiică, soră–frate/soră, nepoată-unchi/mătușă, fost soț – fosta soție, etc).

d) beneficiază sau a beneficiat în ultimii 5 ani de cel puțin o măsură de protecție, respectiv ordin de protecție provizoriu sau ordin de protecție;

e) se află sau s-a aflat în ultimii 5 ani în evidențele unuia sau mai multor furnizori publici sau privați de servicii publice de asistență socială, uneia sau mai multor organizații neguvernamentale și a beneficiat din partea acestora de acordarea unor servicii/măsuri de sprijin;

f) i s-a eliberat în ultimii 5 ani cel puțin un certificat medico-legal și/sau certificat medical, scrisoare medicală, foaie de observație, care să ateste vătămările provenite din situațiile de violență domestică;

g) victima prezintă orice alte documente doveditoare cu privire la efectele negative generate de situația de violență domestică, emise de către unități sanitare/cabinete de psihologie, servicii de recuperarea si reabilitare neuro-motorie, kinetoterapie etc;

h) victima face dovada înregistrării unei cereri de divorț, a emiterii de către instanțele judecătorești a unei hotărâri definitive într-un proces de divorț sau a unui certificat de divorț în cazul divorțului amiabil extrajudiciar.

(3) *Condiții de vulnerabilitate* pentru victima violenței domestice sunt următoarele:

a) se află în situația de dependență economică față de agresor și/sau nu are venituri proprii sau acestea sunt insuficiente;

b) nu există alternative privind separarea de agresor din punct de vedere al spațiului locativ;

c) primește în mod repetat din partea agresorului insulte și cuvinte jignitoare, brutale, umilitoare și/sau amenințări la adresa vieții și integrității sale și/sau a copiilor săi/persoanelor din anturajul său sau a rudelor/prietenilor;

d) nu are calitatea de salariat la momentul realizării evaluării;

e) are în îngrijire un copil/copii, s-a aflat sau se află în concediu de îngrijire a copilului/zile libere pentru supravegherea copilului;

f) nu deține un certificat de calificare profesională pentru o anumită ocupație sau, dacă deține un asemenea certificat, nu a putut profesa;

g) face parte din categoria de şomeri în vârstă de peste 45 de ani, şomeri de lungă durată, tineri NEET sau şomeri care sunt părinţi unici susţinători ai familiilor monoparentale;

h) nu deține nicio diplomă de studii sau deține documente doveditoare privind absolvirea a cel puțin 4 clase;

i) este o persoană cu domiciliul în mediul rural, vârstnică sau cu dizabilități;

j) a beneficiat sau beneficiază de servicii sau beneficii de asistență socială sau de servicii de asistență comunitară;

k) se află în șomaj/șomaj tehnic;

l) a revenit din străinătate, se află în căutarea unui spațiu de locuit sau a unui loc de muncă și/sau prezintă dificultăți și probleme de reintegrare/readaptare, în raport de membrii familiei;

m) asupra sa s-au exercitat sau continuă să se exercite presiuni din partea agresorului constând în amenințări sau fapte de violență demonstrativă asupra obiectelor și animalelor;

n) relațiile sale cu prieteni, rude, cunoștințe au fost limitate sau îngrădite;

(4) Încadrarea în condițiile de risc și în condițiile de vulnerabilitate prevăzute la alin. (2) și (3) se face prin prezentarea oricăror înscrisuri doveditoare sau pe baza anchetei sociale în care este menționată starea de vulnerabilitate a victimei.

(5) Pentru includerea în PNIPVVD persoana care îndeplinește condițiile prevăzute la alin. (1) completează o declarație pe propria răspundere privind calitatea de victimă a violenței domestice, conform Anexei A la prezenta hotărâre și prevederilor art. 4 alin. (1) din Anexa 2 la prezenta hotărâre.

(6) Victimele violenței domestice incluse în PNIPVVD sunt informate, inclusiv în formate accesibile în cazul în care victima este persoană cu dizabilități, despre obligativitatea de a furniza datele lor personale și despre faptul că datele lor personale vor fi prelucrate în aplicații electronice aferente derulării PNIPVVD, cu respectarea dispozițiilor art. 6 alin. (1) lit. d), ale art. 9 alin. (2) lit. c), precum și ale art. 12 și 13 din Regulamentul (UE) 2016/679 al Parlamentului European și al Consiliului din 27 aprilie 2016. În acest sens, declarația privind informarea asupra prelucrării datelor personale ale victimei violenței domestice se completează în conformitate cu Anexa B la prezenta hotărâre.

**ART. 7** (1) În funcție de particularitățile fiecărui caz, pentru fiecare victimă a violenței domestice inclusă în PNIPVVD și admisă într-o locuință protejată, inclusiv pentru copilul victimă/martor a violenței cu respectarea prevederilor HG nr. 49/2011 pentru aprobarea Metodologiei-cadru privind prevenirea şi intervenția în echipă multidisciplinară şi în rețea în situațiile de violență asupra copilului şi de violență domestică şi a Metodologiei de intervenție multidisciplinară şi interinstituțională privind copiii exploatați şi aflați în situații de risc de exploatare prin muncă, copiii victime ale traficului de persoane, precum şi copiii români migrați victime ale altor forme de violență pe teritoriul altor state, se elaborează un plan de intervenție care cuprinde măsurile concrete de protecție şi de sprijin adecvate în vederea reabilitării sociale și a orientării vocaționale și integrării/reintegrării socio-profesionale a victimelor violenței domestice.

(2) Elaborarea planului de intervenție prevăzut la alin. (1) se realizează de către specialiștii din cadrul serviciului public de asistență socială/direcției de asistență socială/direcției generale de asistență socială și protecția copilului/furnizorului privat de servicii sociale, cu consultarea victimei și, după caz, cu consultarea reprezentantului legal al persoanei cu dizabilități, dacă aceasta nu se poate reprezenta singură. În cazul furnizorilor publici de servicii sociale, planul de intervenție se realizează cu participarea responsabilului de servicii sociale care coordonează în plan local locuința protejată și serviciile complementare.

(3) Măsurile de protecție și de sprijin adecvate în vederea orientării vocaționale și integrării/reintegrării socio-profesionale a victimelor violenței domestice, prevăzute în Planul de intervenție, sunt detaliate pentru fiecare caz specificându-se, după caz, următoarele elemente:

- concluziile evaluării nevoilor beneficiarului;

- activităţile/serviciile necesare și recomandate pentru a răspunde nevoilor identificate ale fiecărui beneficiar;

- programarea activităţilor desfăşurate/serviciilor acordate zilnic, săptămânal sau lunar;

- termenele de revizuire ale planului de intervenție;

- numele, vârsta beneficiarului şi semnătura acestuia de luare la cunoștință;

- numele şi profesia/ocupaţia persoanei/persoanelor care a/au elaborat planul şi semnătura acesteia/acestora;

**Anexa 2**

**Metodologia – cadru privind modul de organizare și funcționare a rețelei naționale inovative integrate de locuințe protejate destinate victimelor violenței domestice**

**Art. 1** Rețeaua națională inovativă integrată de locuințe protejate destinate victimelor violenței domestice denumită în continuare RNLPVVD este constituită din totalitatea locuințelor protejate destinate victimelor violenței domestice existente la nivel național, care sunt create la nivel local/județean de către autoritățile administrației publice locale, după caz, prin serviciile publice de asistență socială/direcțiile de asistență socială/ direcțiile generale de asistență socială şi protecția copilului sau de către furnizorii privați de servicii sociale.

**Art. 2** RNLPVVD asigură suportul necesar pentru implementarea PNIPVVD și funcționează pe baza următoarelor principii generale:

a) **centrarea măsurilor integrate pe nevoile victimei violenței domestice**, potrivit căruia toate măsurile de sprijin, protecție și furnizare a serviciilor sociale se adresează victimelor violenței domestice aflate în situații de risc și vulnerabilitate și se acordă în funcție de nevoile particularizate ale acestora;

b) **respectarea dreptului la autodeterminare și la demnitate umană,** potrivit căruia fiecare victimă a violenței domestice are dreptul de a face propriile alegeri și îi este garantată dezvoltarea liberă și deplină a personalității și a potențialului său de dezvoltare în mediul familial și în societate, îi sunt respectate statutul individual, civil și social și dreptul la intimitate și protecție împotriva oricărui abuz fizic, psihic, intelectual, social sau economic;

c) **abordarea integrată și complementaritatea** potrivit căruia, pentru depășirea situației de risc și vulnerabilitate a victimei violenței domestice și asigurarea transferului către o viață independentă, măsurile de sprijin de orice tip și serviciile sociale furnizate trebuie corelate la nivel multidisciplinar și furnizate în concordanță cu nevoile victimei, adaptate situației particulare de viață, cuprinzând, după caz, o gamă largă de măsuri și servicii din domeniile asistență socială, consiliere juridică, psihologie, sprijin educațional, orientare vocațională, formare profesională, integrare/reintegrare profesională, sănătate publică etc;

d) **cooperarea și parteneriatul**, potrivit căruia autoritățile publice centrale și locale, instituțiile publice și private, organizațiile neguvernamentale, instituțiile de cult recunoscute de lege, precum și membrii comunității stabilesc obiective comune, conlucrează și mobilizează toate resursele necesare pentru asigurarea tuturor măsurilor de sprijin și protecție și a serviciilor sociale necesare și adecvate victimelor violenței domestice aflate în situații de risc și vulnerabilitate;

e) **dubla confidențialitate**, potrivit căruia pentru respectarea vieții private și a securității personale, victima violenței domestice are dreptul la păstrarea confidențialității asupra datelor personale și informațiilor referitoare la viața privată și situația de risc și vulnerabilitate în care se află, dar și obligația corelativă a respectării confidențialității cu privire la nedivulgarea, sub nicio formă, a adresei locuinței protejate în care este găzduită atât ea cât și alte beneficiare sau a adreselor în care le sunt furnizate servicii complementare și a informațiilor despre măsurile de care beneficiază;

f) **maximizarea efectelor măsurilor și serviciilor sociale** furnizate victimelor violenței domestice, potrivit căruia, toate serviciile sociale și măsurile de sprijin au ca obiectiv final creșterea calității vieții prin încurajarea ocupării, în scopul integrării/reintegrării sociale și realizării transferului la o viață independentă;

g) **accesibilitatea** ca rezultat al procesului care presupune luarea în considerare încă din faza de proiectare, în toate politicile, programele, serviciile, produsele şi resursele din comunitate destinate persoanelor cu dizabilități, a aspectelor referitoare la cost, disponibilitate, adaptare și proximitate, pentru a preîntâmpina crearea de noi bariere precum şi identificarea şi eliminarea barierelor existente care limitează accesul persoanelor cu dizabilități la toate domeniile vieții;

h) **securitatea şi protecţia victimei**, care garantează intervenția, în limita cadrului legal, prin acţiuni care să asigure inclusiv protecția fizică a victimei și centrarea pe nevoile sale, precum şi implicarea activă a acesteia în toate deciziile ce o privesc;

i) **prevenirea victimizării**, care garantează înțelegerea situației din perspectiva victimei și a nevoilor sale, a hotărârilor pe care aceasta le ia cu privire la viața sa, ținând seama de factorii care pot determina victimizarea femeii (ex: frica, percepția deformată despre ea, despre competențele ei maritale sau parentale, convingeri eronate despre relații în cuplu, convingeri religioase eronate, speranța că partenerul se va schimba, incapacitatea de a proiecta și de a face o schimbare la ea etc;

j) **parteneriatul public-privat,** care recunoaște importanța implicării societății civile în activitățile concrete de implementare a măsurilor de prevenire şi combatere a violenței domestice şi încurajarea administrației publice locale în ceea ce privește contractarea serviciilor sociale de asistență şi sprijin acordate de către organizații nonguvernamentale.

**Art.3** În vederea informării potențialilor beneficiari privind modalitatea de accesare a unei locuințe protejate din cadrul RNLPVVD, furnizorii publici și privați de servicii sociale realizează activități de informare și promovare a serviciilor sociale în comunitate, prin următoarele mijloace:

a) colaborare și dialog cu orice alte instituții de profil (SPAS, DAS, AJOFM, AJPIS, IPJ, judecătorii, unități spitalicești, parohii) care pot intra în contact cu potențiale victime;

b) colaborare cu asistenții sociali din cadrul spitalelor, cu medicii de familie, alte unități medicale de la nivelul județului (ex: servicii județene de medicină legală), etc;

c) colaborare cu ONG-uri active în domeniu care intra în contact cu potențiale victime;

d) colaborare cu serviciile sociale/de asistență socială aparținând cultelor religioase recunoscute în România;

e) cooperare cu serviciile publice de asistență comunitară;

f) colaborare cu sindicatele și patronatele din cadrul agenților economici de capacitate mică, medie și mare din județ, prin intermediul cărora se pot face informări și se pot distribui materiale informative despre serviciile sociale oferite prin intermediul RNLPVVD;

g) colaborare permanentă cu inspectoratele de poliție județene (IPJ) și cu posturile locale de poliție;

h) parteneriatul cu echipele mobile locale;

i) demararea unor activități de promovare și publicitate prin elaborarea de comunicate, distribuirea de flyere și/sau pliante, promovarea în cadrul emisiunilor radio-tv la posturi locale/naționale etc, pe pagini web, pagini ale unor rețele de socializare, pe site-ul instituției, precum și ale site-urilor instituțiilor partenere;

j) organizarea de întâlniri, vizite în teren, întâlniri cu beneficiarii, seminarii/informări;

k) promovarea informațiilor privind serviciile create, în mijloacele mass-media și prin postarea pe pagina de socializare și pe site a unor informații și recomandări privind orientarea potențialelor victime către accesul acestora în locuințele protejate si serviciile complementare.

**Art. 4** Identificarea și sprijinirea victimelor violenței domestice aflate în situații de risc și vulnerabilitate se poate realiza prin următoarele modalități:

a) *direct*, de către furnizorii publici și privați de servicii sociale, ca urmare a contactării directe a acestora de către posibilii beneficiari în urma promovării, publicității și diseminării continue a acțiunilor și mijloacelor de informare și comunicare în legătură cu locuințele protejate RNLPVVD, PNIPVVD.

b) *indirect,* prin utilizarea informațiilor privind beneficiarii de servicii sociale existente la nivelul direcțiilor generale de asistență socială și protecția copilului, direcțiilor de asistență socială, serviciilor publice de asistență socială, serviciilor comunitare de asistență medicală, organizațiilor neguvernamentale, compartimentelor de asistență socială din cadrul unităților spitalicești, serviciilor sociale/de asistență socială aparținând cultelor religioase recunoscute în România, potrivit legii, organizațiilor sindicale și patronale, oricăror altor instituții cu atribuții în domeniul prevenirii și combaterii violenței domestice care intră în contact cu victimele acestui fenomen și care le pot referi către locuințele protejate, RNLPVVD, PNIPVVD.

**Art. 5** (1) În scopul identificării celor mai bune soluții pentru asigurarea protecției victimelor violenței domestice și acordarea măsurilor de sprijin necesare și adecvate în vederea integrării/reintegrării socio-profesionale, în cadrul RNLPVVD se asigură mobilitatea victimelor.

În situația în care unei victime a violenței domestice, din diferite motive, nu i se pot asigura protecția și furnizarea măsurilor de sprijin necesare și adecvate în vederea integrării/reintegrării socio-profesionale pe raza unității administrativ-teritoriale în care aceasta îşi are domiciliul, victima poate fi admisă, pe baza cererii sale, în orice locuință protejată destinată victimelor violenței domestice din cadrul RNLPVVD aflată în alt judeţ/sector, indiferent de domiciliu sau reședință ori de valabilitatea actului de identitate.

(2) În cazul locuințelor protejate existente, solicitarea conducătorului serviciului public de asistență socială/direcției de asistență socială/direcţiei generale de asistenţă socială şi protecţia copilului/organizației neguvernamentale din unitatea administrativ-teritorială în care victima violenței domestice îşi are domiciliul, privind admiterea acesteia într-o locuință protejată destinată victimelor violenței domestice din cadrul RNLPVVD aflată în alt judeţ/sector decât cel de domiciliu, reprezintă actul administrativ în baza căruia se realizează decontarea cheltuielilor, pe baza standardului de cost stabilit pentru locuințele protejate destinate persoanelor victime ale violenței domestice, potrivit prevederilor Anexei 5, lit. A, pct. 3 din HG nr. 426/2020 privind aprobarea standardelor de cost pentru serviciile sociale, raportat la numărul de zile de găzduire.

(3) În situaţia expirării valabilității actului de identitate al victimei violenței domestice, sunt aplicabile dispozițiile legislaţiei în vigoare privitoare la evidența, domiciliul, reședința şi actele de identitate ale cetățenilor români.

(4) În cadrul unei locuințe protejate din cadrul RNLPVVD, pot fi admise victime ale violenței domestice din mai multe judeţe. În această situație, finanțarea acestora și cooperarea privind măsurile de sprijin specifice au la bază un contract de parteneriat public-public, sau public-privat, care se aprobă prin hotărâri ale consiliilor judeţene sau locale partenere.

**Art. 6** (1) Orice persoană care are calitatea de victimă a violenței domestice se poate adresa serviciului public de asistență socială/direcției de asistență socială/direcției generale de asistență socială și protecția copilului/furnizorilor privați de servicii sociale din unitatea administrativ-teritorială în care îşi are domiciliul, solicitând sprijin și îndrumare pentru includerea în PNIPVVD și admiterea într-o locuință protejată.

(2) În urma îndeplinirii condițiilor de risc și de vulnerabilitate prevăzute la art. 6 din Anexa 1, SPAS/DAS/DGASPC/furnizorii privați de servicii sociale care asigură funcționarea unei locuințe protejate, pentru accesarea căreia victima și-a exprimat opțiunea, elaborează un referat privind includerea în PNIPVVD care trebuie să cuprindă:

a) informațiile referitoare la condițiile de risc și de vulnerabilitate specifice de violență domestică;

b) datele personale ale victimei violenței domestice ;

c) înscrisurile care stau la baza informațiilor furnizate;

d) orice alte observații care contribuie la stabilirea situației de risc în care se află victima violenței domestice;

e) date referitoare la situația financiară și educațională a victimei violenței domestice ;

f) orice alte date care prezintă relevanță pentru evaluarea situației victimei violenței domestice şi pentru includerea acesteia în PNIPVVD și admiterea într-o locuință protejată.

(3) Referatul prevăzut la alin. (1) trebuie să fie însoțit de acordul scris al victimei violenței domestice privind includerea în PNIPVVD și admiterea într-o locuință protejată.

**Art. 7** (1) În termen de 5 zile de la data includerii în PNIPVVD și admiterea într-o locuință protejată, între serviciile publice de asistență socială/direcțiile de asistență socială/direcțiile generale de asistență socială şi protecția copilului, în calitate de furnizori publici de servicii sociale sau, după caz, furnizorii privați de servicii sociale şi victima violenței domestice care are calitatea de beneficiar al PNIPVVD/locuinței protejate, se încheie în scris un acord de dublă confidențialitate.

(2) Acordul prevăzut la alin. (1) se completează potrivit Anexei C la prezenta hotărâre și cuprinde termenii și condițiile cu privire la:

a) utilizarea datelor personale ale victimei violenței domestice la nivelul PNIPVVD și serviciilor sociale de care aceasta beneficiază;

b) obligația victimei violenței domestice de păstrare a caracterului secret și nedivulgării sub nicio formă și față de nicio terță persoană a numelui localității și adresei locuinței protejate sau a adreselor la care sunt organizate și funcționează celelalte servicii sociale de care aceasta sau celelalte victime ale violenței domestice beneficiază;

c) drepturile și obligațiile victimei, precum și situațiile în care furnizarea serviciilor sociale încetează.

**Art. 8** (1) Organizarea și funcționarea locuinței protejate se realizează pe baza unui Regulament de organizare şi funcționare elaborat potrivit Anexei 1 la nomenclatorul din cuprinsul Hotărârii Guvernului nr. 867/2015 pentru aprobarea Nomenclatorului serviciilor sociale, precum şi a regulamentelor-cadru de organizare şi funcționare a serviciilor sociale, cu respectarea principiului accesibilității.

(2) Măsurile de care victima violenței domestice beneficiază prin intermediul includerii PNIPVVD și admiterii în locuința protejată și acordarea măsurilor de sprijin necesare și adecvate în vederea integrării/reintegrării socio-profesionale a acesteia sunt cuprinse în contractul pentru acordarea de servicii sociale care se încheie între furnizorul de servicii sociale și victima violenței domestice, potrivit prevederilor Ordinului nr.73/2005 privind aprobarea modelului contractului pentru acordarea de servicii sociale, încheiat de furnizorii de servicii sociale, acreditați conform legii, cu beneficiarii de servicii sociale.

**Art. 9** (1) Protecția victimei violenței domestice aflate în situație de risc și vulnerabilitate care a fost inclusă în PNIPVVD și admisă în locuința protejată se realizează potrivit legii.

(2) Direcțiile Generale de Asistență Socială și Protecția Copilului/Serviciile Publice de Asistență Socială, în subordinea cărora funcționează Locuințele protejate pentru victimele domestice din cadrul RNLPVVD, colaborează cu organele de poliție sau, după caz, cu inspectoratele județene de jandarmi, respectiv Direcția Generală de Jandarmi a Municipiului București, în situațiile în care au loc eventuale incidente între agresori și beneficiarii locuinței protejate.

(3) În situația în care victima beneficiază de ordin de protecție sau de un ordin de protecție provizoriu la data includerii în PNIPVVD, în cel mult 24 ore de la acesta dată, instituția care întocmește referatul prevăzut la art. 4 alin. (2) notifică structurile Poliției Române în a căror rază teritorială se află locuința victimei și a agresorului cu privire la admiterea victimei în locuința protejată, în vederea realizării diligențelor necesare pentru a continua supravegherea respectării măsurilor de protecție.

(4) În vederea asigurării securității pentru fiecare locuință protejată protecția se organizează cu respectarea cerințelor de securitate fizică prevăzute de legislația privind paza obiectivelor, bunurilor, valorilor și protecția persoanelor.

**Art.** **10** Fondurile necesare pentru includerea în PNIPVVD și admiterea în cadrul RNLPVVD se vor asigura anual din sumele alocate cu această destinație prin fonduri externe nerambursabile sau, după caz, din bugetele locale și/sau în parteneriat public-public, sau public-privat.

**Art. 11** Furnizarea măsurilor de protecție și de sprijin în vederea orientării vocaționale și integrării/reintegrării socio-profesionale de care victimele violenței domestice beneficiază în cadrul includerii în PNIPVVD se suspendă în cazul spitalizării beneficiarului într-o unitate sanitară, în baza recomandărilor medicale.

**Art. 12** Furnizarea măsurilor de protecție și de sprijin în vederea orientării vocaționale și integrării/reintegrării socio-profesionale de care victimele violenței domestice beneficiază în cadrul includerii în PNIPVVD încetează în următoarele situații:

1. în cazul ieșirii din PNIPVVD/părăsirii locuinței protejate de către beneficiar din propria voinţă;
2. la expirarea duratei pentru care a fost încheiat contractul pentru acordarea de serviciilor sociale;
3. prin acordul părţilor privind încetarea contractului;
4. la momentul în care scopul includerii în PNIPVVD și contractul pentru acordarea de servicii sociale a fost atins;
5. în situația în care a fost pronunțată o hotărâre definitivă a unei instanţe judecătoreşti privind savârșirea de către beneficiar a unei fapte penale din categoria infracțiunilor contra vieții, integrității corporale și sănătății prevăzute de Legea nr. 286/2009 privind Codul penal, cu modificările și completările ulterioare ;
6. la încetarea activității furnizorului public sau privat de servicii sociale;
7. în caz de transfer într-un alt serviciu social, în scopul efectuării unor terapii sau programe de recuperare/reabilitare sau de integrare/reintegrare socială;
8. în cazul în care beneficiarul are un comportament inadecvat care face incompatibilă găzduirea acestuia în centru în condiții de securitate pentru el și/sau pentru ceilalți beneficiari sau pentru personalul centrului (consum de băuturi alcoolice, consum de droguri sau substanțe halucinogene, comportament violent, contact cu agresorul și dezvăluirea numelui localității și adresei locuinței protejate sau a adreselor la care sunt organizate și funcționează celelalte servicii sociale complementare de care acesta sau celelalte victime ale violenței domestice beneficiază);
9. în orice altă situație în care nu se mai respectă clauzele contractuale de către beneficiar;
10. în situația în care beneficiarul săvârșește în timpul furnizării serviciilor sociale fapte penale din categoria infracțiunilor contra vieții, integrității corporale și sănătății și/sau a infracțiunilor contra patrimoniului prevăzute de Legea nr. 286/2009 privind Codul penal, cu modificările și completările ulterioare;
11. în situația în care beneficiarul a sustras sau a distrus voit bunuri din dotarea serviciilor sociale;
12. în caz de forţă majoră (cataclisme naturale, incendii, apariția unui focar de infecţie/pandemie);
13. în caz de deces al beneficiarului;

Anexa A

**DECLARAŢIE PE PROPRIA RĂSPUNDERE**

Subsemnatul/a……………………………..….……, CNP…………………………........ domiciliat/ă în……………….str……………………….nr……ap…….tel. fix………………tel. mobil………….e-mail………………… având în vederea solicitarea mea cu privire la includerea în Programul național integrat pentru protecția victimelor violenței domestice și admiterea într-o locuință protejată destinată victimelor violenței domestice,

Cunoscând dispoziţiile art. 326 din Codul penal cu privire la falsul în declarații, declar pe proprie răspundere că am calitatea de victimă a violenței domestice generată[[1]](#footnote-1) de:

* *violenţa verbală* Da □ Nu □

\*adresarea printr-un limbaj jignitor, brutal, precum utilizarea de insulte, ameninţări, cuvinte şi expresii degradante sau umilitoare;

* *violenţa psihologică* Da □ Nu □

\*impunerea voinţei sau a controlului personal, provocarea de stări de tensiune şi de suferinţă psihică în orice mod şi prin orice mijloace, prin ameninţare verbală sau în orice altă modalitate, şantaj, violenţă demonstrativă asupra obiectelor şi animalelor, afişare ostentativă a armelor, neglijare, controlul vieţii personale, acte de gelozie, constrângerile de orice fel, urmărirea fără drept, supravegherea locuinţei, a locului de muncă sau a altor locuri frecventate de victimă, efectuarea de apeluri telefonice sau alte tipuri de comunicări prin mijloace de transmitere la distanţă, care prin frecvenţă, conţinut sau momentul în care sunt emise creează temere, precum şi alte acţiuni cu efect similar;

* *violenţa fizică* Da □ Nu □

\*vătămarea corporală ori a sănătăţii prin lovire, îmbrâncire, trântire, tragere de păr, înţepare, tăiere, ardere, strangulare, muşcare, în orice formă şi de orice intensitate, inclusiv mascate ca fiind rezultatul unor accidente, prin otrăvire, intoxicare, precum şi alte acţiuni cu efect similar, supunerea la eforturi fizice epuizante sau la activităţi cu grad mare de risc pentru viaţă sau sănătate şi integritate corporală, altele decât cele de la lit. e);

* *violenţa sexuală* Da □ Nu □

\*agresiune sexuală, impunere de acte degradante, hărţuire, intimidare, manipulare, brutalitate în vederea întreţinerii unor relaţii sexuale forţate, viol conjugal;

* *violenţa economică* Da □ Nu □

\*interzicerea activităţii profesionale, privare de mijloace economice, inclusiv lipsire de mijloace de existenţă primară, cum ar fi hrană, medicamente, obiecte de primă necesitate, acţiunea de sustragere intenţionată a bunurilor persoanei, interzicerea dreptului de a poseda, folosi şi dispune de bunurile comune, control inechitabil asupra bunurilor şi resurselor comune, refuzul de a susţine familia, impunerea de munci grele şi nocive în detrimentul sănătăţii, inclusiv unui membru de familie minor, precum şi alte acţiuni cu efect similar.

* *violenţa socială* Da □ Nu □

\*impunerea izolării persoanei de familie, de comunitate şi de prieteni, interzicerea frecventării instituţiei de învăţământ sau a locului de muncă, interzicerea/limitarea realizării profesionale, impunerea izolării, inclusiv în locuinţa comună, privarea de acces în spaţiul de locuit, deposedarea de acte de identitate, privare intenţionată de acces la informaţie, precum şi alte acţiuni cu efect similar;

* *violenţa spirituală* Da □ Nu □

\*subestimarea sau diminuarea importanţei satisfacerii necesităţilor moral-spirituale prin interzicere, limitare, ridiculizare, penalizare a aspiraţiilor membrilor de familie, a accesului la valorile culturale, etnice, lingvistice ori religioase, interzicerea dreptului de a vorbi în limba maternă şi de a învăţa copiii să vorbească în limba maternă, impunerea aderării la credinţe şi practici spirituale şi religioase inacceptabile, precum şi alte acţiuni cu efect similar sau cu repercusiuni similare.

Data ………….. Semnătura

Anexa B

**DECLARAȚIE PRIVIND INFORMAREA ASUPRA PRELUCRĂRII DATELOR PERSONALE**

Subsemnatul/a…………………………..……………, CNP…………………………………… domiciliat/ă în……………….str……………………….nr……ap…….tel. fix………………tel. mobil…………. e-mail………………… în calitate de beneficiar al Programul național integrat pentru protecția victimelor violenței domestice (PNIPVVD) și admiterii într-o locuință protejată destinată victimelor violenței domestice, declar că am fost informat cu privire la prelucrarea datelor personale în aplicațiile electronice aferente derulării PNIPVVD.

Înțeleg că orice omisiune sau incorectitudine în prezentarea informațiilor în scopul de a obţine avantaje patrimoniale sau de orice altă natură este pedepsită conform legii.

Declar că nu am furnizat informații false în documentele prezentate şi îmi asum responsabilitatea datelor furnizate, garantând că datele furnizate sunt actuale, reale, corecte şi complete şi mă angajez ca, în eventualitatea modificărilor survenite în datele personale care fac obiectul admiterii în PNIPVVD să anunț, în cel mai scurt timp, serviciul public de asistență socială/direcția de asistență socială/ direcția generală de asistență socială și protecția copilului/furnizorul privat de servicii sociale …………..\* şi săaduc o copie a actelor doveditoare.

De asemenea, declar că am primit următoarele informații\*\* referitoare la:

1. denumirea și datele de contact ale operatorului, respectiv DGASPC………\*/DAS……..\*;
2. date de contact ale responsabilului cu protecția datelor personale din cadrul DGASPC……\*/DAS…..\*;
3. scopul în care sunt prelucrate datele cu caracter personal, respectiv, după caz, includerea în Programul național pentru protecția victimelor violenței domestice și asigurarea serviciilor sociale specializate în cadrul locuințelor protejate și serviciilor complementare în funcție de nevoile beneficiarului (conform dispozițiilor Hotărârii Guvernului pentru aprobarea PNIPVVD);
4. interesul legitim urmărit de către operator, respectiv acela de a realiza protecția efectivă a vieții, integrității și securității beneficiarilor;
5. destinatarii datelor cu caracter personal, respectiv ANES în calitate de Punct național de coordonare a PNIPVVD și de lider de parteneriat în cadrul proiectului POCU *VENUS - Împreună pentru o viața în siguranță!*; OIR-POSDRU București/Ilfov în calitate de autoritate care asigură monitorizarea implementării proiectului POCU – *VENUS - Împreună pentru o viața în siguranță!*; AM-POCU ca autoritate care asigură finanțarea proiectului POCU- *VENUS - Împreună pentru o viața în siguranță!*; furnizorii de servicii sociale de care beneficiază persoana vizată; autorități de audit naționale și europene ca organe de control conform legii;
6. perioada de stocare a datelor personale este egală cu durata de furnizare a serviciilor sociale în cadrul locuințelor protejate și serviciilor complementare, pe parcursul desfășurării contractului de finanțare, precum și după încetarea acestuia în scopul verificării modului de implementare și/sau a respectării clauzelor contractuale, a legislației naționale și comunitare;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*\*Se va indica comuna/orașul/județul*

*\*\*În conformitate cu dispozițiile art. 12 și 13 din Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE.*

1. existența dreptului de a solicita operatorului accesul la datele cu caracter personal, rectificarea sau ștergerea acestora sau restricționarea prelucrării sau a dreptului de a se opune prelucrării, precum și a dreptului la portabilitatea datelor;
2. existența dreptului de a-și retrage consimțământul în orice moment, fără a afecta legalitatea prelucrării efectuate pe baza consimțământului înainte de retragerea acestuia;
3. existența dreptului de a depune o plângere în fața furnizorului public sau privat de servicii sociale;
4. furnizarea de date cu caracter personal reprezintă o obligație necesară încheierii unui contract de furnizare a serviciilor sociale în cadrul locuințelor protejate și serviciilor complementare, nerespectarea acestei obligații generând neacordarea serviciilor sociale necesare;
5. pentru oricare intenție ulterioară a operatorului privind prelucrarea datelor cu caracter personal în alt scop decât cel pentru care acestea au fost colectate, operatorul va furniza persoanei vizate, înainte de această prelucrare ulterioară, informații privind scopul secundar respectiv și orice informații suplimentare relevante, în conformitate cu dispozițiile art. 13 alin. (2) din RGPD.

Data ……………….. Semnătura

Anexa C

**ACORD DE DUBLĂ CONFIDENȚIALITATE**

**Părțile:**

1. **SERVICIUL PUBLIC DE ASISTENȚĂ SOCIALĂ/DIRECȚIA DE ASISTENȚĂ SOCIALĂ/DIRECȚIA GENERALĂ DE ASISTENȚĂ SOCIALĂ ȘI PROTECȚIA COPILULUI/FURNIZORUL PRIVAT DE SERVICII SOCIALE …………..(comuna/orașul/județul) ............................, denumit în continuare *furnizor de servicii sociale,* cu sediul în............................., str. ...................... nr. ..........., judetul/sectorul........................,**

**reprezentat de domnul/doamna .............................., având functia de ............................., în calitate de ................................................,**

***și***

1. **…………………………………..(numele beneficiarului PNIPVVD/locuinței protejate) denumit în continuare *beneficiar,* cu domiciliul în localitatea ................................, str. .......................... nr. ........., judetul/sectorul ......................., posesor al B.I./C.I. seria ......... nr. .................., eliberat/eliberată la data de................ de Secția de politie .............................................,**

convin asupra următoarelor:

1. **Drepturile și obligațiile furnizorului de servicii sociale**

**Art. 1** Furnizorul de servicii sociale are dreptul de a utiliza datele personale ale victimei violenței domestice incluse PNIPVVD și admise în cadrul locuinței protejate, strict în scopul de a fi prelucrate în aplicațiile electronice aferente derulării PNIPVVD, cu respectarea legislației specifice în vigoare.

**Art. 2** Furnizorul de servicii sociale are obligația de a asigura menținerea caracterului confidențial față de terți în legătură cu toate măsurile de protecție și de sprijin de care victima violenței domestice beneficiază în cadrul PNIPVVD.

**Art.3** Furnizorul de servicii sociale are obligația de a asigura menținerea caracterului confidențial față de terțiprivind adresa locuinței protejate și a celorlalte măsuri și servicii sociale de care victima violenței domestice beneficiază, precum și a aspectelor referitoare la modul de organizare și funcționare a acestora.

**Art. 4**  Furnizorul de servicii sociale are obligația să aplice măsurile tehnice şi organizatorice adecvate pentru protejarea datelor personale ale beneficiarului împotriva distrugerii accidentale sau ilegale, pierderii, modificării, dezvăluirii sau accesului neautorizat, precum şi împotriva oricărei alte forme de prelucrare ilegală

1. **Drepturile și obligațiile beneficiarului**

**Art. 5** Beneficiarul are dreptul la o informare corectă, obiectivă în ceea privește serviciile sociale de care beneficiază prin includerea în PNIPVVD, conformă cu realitatea şi centrată pe problema și situația de viață a acestuia. Informațiile vor fi transmise într-un limbaj clar, concis, adaptat la capacitate de înțelegere, inclusiv în formate accesibile, în cazul în care victima este persoană cu dizabilități, asigurând posibilitatea de a opta în cunoștință de cauză pentru o formă sau alta de sprijin.

**Art. 6** Beneficiarulare dreptul la păstrarea confidențialității asupra datelor personale și informațiilor referitoare la viața privată și situația de risc și vulnerabilitate în care se află.

**Art. 7**  În scopul respectării vieții private și a securității personale, beneficiarul are obligația de a asigura menținerea caracterului confidențial și a nedivulgării, sub nicio formă și față de nicio terță persoană, a denumirii localității și adresei locuinței protejate sau a adreselor la care sunt organizate și funcționează celelalte servicii sociale complementare de care acesta sau celelalte victime ale violenței domestice beneficiază.

**Art. 8** Beneficiarul are obligația de a prezenta tuturor specialiștilor cu care intră în contact în cursul derulării PNIPVVD date și informații actuale, reale şi complete și de a furniza informații corecte cu privire la istoricul faptelor de violență domestică trecute și prezente, identitate, situație familială, socială, medicală, economică, etc.

**Art. 9** Beneficiarul are obligația să comunice furnizorului de servicii sociale orice modificare intervenită în legătură cu situația sa personală, pe tot parcursul includerii în PNIPVVD/admiterii în locuința protejată.

1. **Încetarea acordului**

**Art. 10** Încetarea acordului se realizează în condițiile prevăzute în prezenta hotărâre la art. 10 din Anexa 2.

**IV**. **Durata acordului**

**Art. 11** Perioada de aplicare a prezentului acord este limitată la durata de furnizare a tuturor măsurilor de protecție și de sprijin de care victima violenței domestice beneficiază în cadrul PNIPVVD.

Prezentul acord a fost semnat astăzi, .............................., în 2 (două) exemplare, câte unul pentru fiecare parte, fiecare având aceeași valoare juridică.

|  |  |
| --- | --- |
| **Furnizor de servicii sociale**  **SERVICIUL PUBLIC DE ASISTENȚĂ SOCIALĂ/ DIRECȚIA DE ASISTENȚĂ SOCIALĂ/ DIRECȚIA GENERALĂ DE ASISTENȚĂ SOCIALĂ ȘI PROTECȚIA COPILULUI/FURNIZORUL PRIVAT DE SERVICII SOCIALE** **(comuna/orașul /județul)** | **Beneficiar**  **Nume și prenume**  **Semnătură**  **Dată** |

1. *Se completează, după caz, prin bifarea unei sau mai multor forme de violență cuprinse în declarație și prevăzute de art. 4 din Legea nr. 217/2003 privind prevenirea și combaterea violenței domestice, republicată* [↑](#footnote-ref-1)